Apskatnieks: Kurucam jāatrod īstais ceļš pēc nestabilās sezonas
Ziemeļamerikas medija "The Athletic" apskatnieks Džons Holindžers uzskata, ka gaidāmajā sezonā Nacionālās basketbola asociācijas (NBA) kluba Bruklinas "Nets" basketbolistam Rodionam Kurucam vajadzētu uzlabot savu sniegumu.
22. decembrī sāksies 2020./2021. gada sezonā. Savu trešo čempionātu NBA līmenī aizvadīs 22 gadus vecais cēsinieks, un, ņemot vērā "Nets" sastāvu, latviešu basketbolista loma varētu būt mazāka nekā pērn. Komentējot katra Bruklinas spēlētāja perspektīvas Holindžers dalās ar savu redzējumu arī par Kuruca nākotni. "Talantīgajam uzbrucējam jāatrod īstais ceļš pēc nestabilās sezonas," uzrakstīja žurnālists.
Ja salīdzina latviešu basketbolista sniegumu pirmajā un otrajā sezonā, tad aizvadītajā čempionātā viņa loma komandas spēlē bijusi mazāka. Tā, viņš kā starta piecinieka spēlētājs sāka vien deviņus mačus (pirmajā sezonā – 46), vidēji laukumā pavadīto minūšu skaits samazinājās par 5,9, vidēji gūto punktu skaits – par 3,9, savukārt vidēji atlēkušo bumbu skaits – par vienu.
Jau ziņots, ka pirms sezonas "Nets" aizvadīja divus pārbaudes mačos, svinot uzvaras abās no tām. Pret Vašingtonas "Wizards" (119:114) latvietis laukumā pavadīja 7:24 minūtes, kuru laikā iemeta piecus punktus, izcīnīja vienu bumbu zem groza un atdeva vienu piespēli, savukārt pret Bostonas "Celtics" (113:89) viņš laukumā nedevās.
Kuruca līgums ar "Nets" ir spēkā līdz nākamās sezonas beigām, par kuru viņš nopelnīs 1,78 miljonus dolāru. Tajā iestrādāta kluba opcija pēc 2020./2021. gada čempionāta beigām, proti, Bruklinas vienība lems, vai paturēt latvieti vēl uz vienu gadu par 1,86 miljoniem dolāru.
Sezonas pirmo spēli Bruklinas komanda aizvadīs naktī uz 23. decembri plkst. 2:00 pēc Latvijas laika.